钦定古今图书集成/理学汇编/学行典/第260卷 > 符融
## 钦定古今图书集成/理学汇编/学行典/第260卷 > 符融

按《后汉书符融传》：“融字伟明，陈留浚仪人也。少为都
官吏，耻之，委去。后游太学，师事少府李膺。膺夙性高
简，每见融，辄绝他宾客听其言论，融幅巾奋裦，谈辞
如云，膺每捧手叹息。郭林宗始入京师，时人莫识融，
一见嗟服，因以介于李膺，由是知名。时汉中晋文经，
梁国黄子艾，并恃其才智，炫曜上京，卧托养疾，无所”
通接。洛中士大夫好事者承其声名，坐门问疾，犹不
得见。三公所辟召者，辄以询访之，随所臧否，以为与
夺。融察其非真，乃到太学，并见李膺曰：“二子行业无
闻，以豪杰自置，遂使公卿问疾，王臣坐门。融恐其小
道破义，空誉违实，特宜察焉。”膺然之。二人自是名论
渐衰，宾徒稍省，旬日之闲，惭叹逃去。后果为轻薄子，
并以罪废弃，融益以知名。州郡礼请举孝廉，公府连
辟，皆不应。太守冯岱有名称，到官，请融相见，融一往
荐达郡士范冉、韩卓、孔伷等三人，因辞病自绝。会有
党事，亦遭禁锢。妻亡，贫无殡敛，乡人欲为具棺服，融
不肯受，曰：“古之亡者，弃之中野，唯妻子可以行志，但
即土埋藏而已。”融同郡田盛。字仲向。与郭林宗同好。
亦名知人。优游不仕。并以寿终。